text: Verdens største vindmøllevinge er længere end seks bybusser
  21 juni 2016 kl. 17.26
  Den enorme vinge skal bruges til havvindmøller. Målet er at gøre vindenergien billigere.
  88,4 meter - eller seks bybusser på rad og række. Det er længden på den store rekordvinge.
  Hver vinge er et kæmpestort, moderne elkraftværk, som du sætter op ude i vandet.
  
  Det er LM Windpower i Lunderskov ved Kolding, der har designet og udviklet vingen.
  - Man skal aldrig sige, at de ikke bliver længere. Nu har jeg været i forskning og udvikling i over 15 år, siger produktansvarlig hos LM Windpower, Allan Riber, til TV SYD.
  Vingerne skal bruges til havvindmøller. Den produktansvarlige forsøger at sætte de store dimensioner i perspektiv.
  - De tre vinger, der kommer op at hænge på møllen, vejer over 100 tons tilsammen, hver vinge er 88,4 meter lang og det bredeste sted er lige knapt seks meter.
  De rekordstore vinger skal give ekstra meget strøm og dermed sænke prisen på el for forbrugerne. Prisen på selve vingen er dog hemmelig.
  - Jeg kan ikke fortælle prisen på vingen. Men hver vinge er et kæmpestort, moderne elkraftværk, som du sætter op ude i vandet. Den skal køre 24 timer i døgnet i 25 år, og måske endda mere. Så derfor koster den det, den koster, slutter Allan Riber.
  Inden vingen skal til havs, skal den til Aalborg og testes.
  